Title: ประกาศกรมการจัดหางาน เรื่อง การขอและการออกใบแทนใบอนุญาตนำคนต่างด้าวมาทำงานกับนายจ้างในประเทศ

ประกาศกรมการจัดหางาน

ประกาศกรมการจัดหางาน
เรื่อง
การขอและการออกใบแทนใบอนุญาตนำคนต่างด้าวมาทำงานกับนายจ้างในประเทศ

อาศัยอำนาจตามความในมาตรา
๑๓ แห่งพระราชกำหนดการนำคนต่างด้าวมาทำงานกับนายจ้างในประเทศ พ.ศ. ๒๕๕๙
อธิบดีกรมการจัดหางานจึงออกประกาศไว้ ดังต่อไปนี้

ข้อ
๑[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๒  ในประกาศนี้
ใบอนุญาต หมายความว่า
ใบอนุญาตนำคนต่างด้าวมาทำงานกับนายจ้างในประเทศ
ผู้รับอนุญาต หมายความว่า
ผู้ได้รับใบอนุญาตนำคนต่างด้าวมาทำงานกับนายจ้างในประเทศ
อธิบดี หมายความว่า อธิบดีกรมการจัดหางาน

ข้อ
๓  ผู้รับอนุญาตผู้ใดที่ประสงค์จะขอใบแทนใบอนุญาตที่ชำรุดในสาระสำคัญ
สูญหายหรือถูกทำลาย ให้ยื่นคำขอตามแบบ นจ. ๑๙ ท้ายประกาศนี้ต่ออธิบดี
พร้อมด้วยเอกสารและหลักฐานตามที่กำหนดไว้ในแบบดังกล่าว

ข้อ
๔  เมื่อพนักงานเจ้าหน้าที่ได้รับคำขอแล้ว
ให้ตรวจสอบความถูกต้องและครบถ้วนของคำขอ พร้อมด้วยเอกสารและหลักฐานตามที่กำหนดไว้
หากเห็นว่าคำขอและเอกสารและหลักฐานไม่ถูกต้องหรือไม่ครบถ้วน
ให้พนักงานเจ้าหน้าที่แจ้งให้ผู้รับอนุญาตดำเนินการแก้ไขคำขอหรือจัดส่งเอกสารหรือหลักฐานเพิ่มเติมให้ถูกต้องและครบถ้วนภายในระยะเวลาที่กำหนด
ให้พนักงานเจ้าหน้าที่ออกใบรับคำขอตามวรรคหนึ่งให้แก่ผู้รับอนุญาตไว้เป็นหลักฐาน
โดยบันทึกความถูกต้องและครบถ้วนของรายการเอกสารและหลักฐาน
หรือความบกพร่องและรายการเอกสารหรือหลักฐานที่จะต้องยื่นเพิ่มเติมไว้ในใบรับคำขอดังกล่าวด้วย

ข้อ
๕  ในกรณีที่ผู้รับอนุญาตไม่แก้ไขคำขอหรือไม่จัดส่งเอกสารหรือหลักฐานเพิ่มเติมให้ถูกต้องและครบถ้วนภายในระยะเวลาที่พนักงานเจ้าหน้าที่กำหนด
ให้ถือว่าผู้รับอนุญาตไม่ประสงค์จะให้ดำเนินการต่อไป ให้พนักงานเจ้าหน้าที่คืนคำขอ
เอกสารและหลักฐานให้แก่ผู้รับอนุญาตพร้อมทั้งแจ้งเป็นหนังสือถึงเหตุแห่งการคืนคำขอและสิทธิอุทธรณ์ให้ผู้รับอนุญาตทราบ

ข้อ
๖  เมื่อพนักงานเจ้าหน้าที่ได้รับคำขอพร้อมด้วยเอกสารและหลักฐานตามที่กำหนดไว้ถูกต้องและครบถ้วนแล้วและเห็นว่าใบอนุญาตนั้น
ชำรุดในสาระสำคัญ สูญหาย หรือถูกทำลาย ให้เสนอความเห็นไปยังอธิบดีเพื่อพิจารณาออกใบแทนใบอนุญาต
การออกใบแทนใบอนุญาต
ให้ใช้แบบใบอนุญาตนำคนต่างด้าวมาทำงานกับนายจ้างในประเทศและประทับตราความว่า ใบแทน ด้วยอักษรสีแดงกำกับไว้ที่ด้านบนของใบอนุญาตนั้น
ในกรณีอธิบดีมีคำสั่งไม่ออกใบแทนใบอนุญาต
ให้อธิบดีมีหนังสือแจ้งผลการพิจารณา พร้อมด้วยเหตุผลและสิทธิอุทธรณ์ให้ผู้ยื่นคำขอทราบ

ข้อ
๗  การยื่นคำขอตามประกาศนี้ให้ยื่น ณ
สถานที่ ดังต่อไปนี้
(๑)
ในเขตกรุงเทพมหานคร ให้ยื่น ณ กองทะเบียนจัดหางานกลางและคุ้มครองคนหางาน กรมการจัดหางาน
(๒)
ในจังหวัดอื่น ให้ยื่น ณ สำนักงานจัดหางานจังหวัด
การยื่นคำขอตามวรรคหนึ่ง
อธิบดีจะประกาศกำหนดสถานที่หรือวิธีการอื่นก็ได้

ข้อ
๘  ในกรณีที่ยื่นคำขอในท้องที่จังหวัดอื่นนอกจากกรุงเทพมหานคร
ให้จัดหางานจังหวัดแห่งท้องที่ที่มีการยื่นคำขอนั้นเสนอความเห็นและส่งคำขอพร้อมทั้งเอกสารหรือหลักฐานต่ออธิบดีเพื่อพิจารณา

ประกาศ ณ วันที่ ๒๘
ธันวาคม พ.ศ. ๒๕๕๙
สิงหเดช  ชูอำนาจ
อธิบดีกรมการจัดหางาน

[เอกสารแนบท้าย]

๑. คำขอใบแทนใบอนุญาตนำคนต่างด้าวมาทำงานกับนายจ้างในประเทศ
(แบบ นจ. ๑๙)

(ดูข้อมูลจากภาพกฎหมาย)

ปริยานุช/จัดทำ
๑๐ มกราคม ๒๕๖๐

ชวัลพร/ตรวจ
๒๗ กุมภาพันธ์
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๓ ง/หน้า ๑๖/๕ มกราคม ๒๕๖๐